Hylderne bugner af figurer, hjelme, bøger, tegneserier og film. På væggen er der Star Wars-plakater, og i stuen står en Stormtrooper-dragt. Den kan man få lov at prøve, hvis man er på besøg ved Dorthe og Poul Sørensen i Nørresundby. De er vilde med Star Wars – og de elsker at dele glæden med andre. - For mig fylder Star Wars det meste af livet, fortæller Poul Sørensen med stor entusiasme. I omkring fem år har han været opslugt af universet. Så opslugt, at han gerne bruger al sin fritid og store beløb på effekter fra Star Wars – som for eksempel et lyssværd til knap 6000 kroner. Inden Dorthe Bakbo Sørensen mødte Poul, forstod hun ikke, hvorfor nogen mennesker var så opslugte af Star Wars-universet. ”Hold kæft, nogle nørder!” tænkte hun, da hun en dag passerede en kødrand af folk ved biografen, der ventede på at se en Star Wars-film, der netop var udkommet. Men så mødte hun Poul. Og de fjerne galakser kom tættere på. Faktisk helt ind i parrets fælles hjem, hvor Dorthe blandt andet har en kommode dedikeret til karakteren BB-8, som hun synes, er nuttet og sej. - Det er noget, vi begge kan lide. Det er en fælles hobby, forklarer Dorthe Bakbo Sørensen. Hun tør ikke gætte på, hvor mange penge, parret har brugt på ting fra Star Wars-universet. Men billigt er det ikke. Dorthe Bakbok Sørensen har blandt andet to dragter til henholdsvis 17.000 kroner og 23.000 kroner. Bruger hobby på at gøre folk glade Dorthe og Poul Sørensen er med i verdens største Star Wars-kostumeklub, 501st Legion. En klub, hvor velgørenhed vægter højt. Sammen tager medlemmerne på såkaldte ”troops”, hvor de tager ud og glæder andre. - Vi bruger vores hobby på at gøre folk glade. Det kan jeg rigtig godt lide. Vi går ikke bare rundt ude i skoven i vores Stormtrooper-kostumer, siger Nicholai Risvang fra foreningen. Ønskelands Pausehus i Brovst er et sted, hvor syge børn og deres familier kan hygge sig og tage en pause fra behandling og sygdomssnak. Den nordjyske Star Wars-flok er kommet i pausehuset flere gange for at glæde familierne. Lyssværd og barneøjne lyser op, når flokken er på besøg. Og bag maskerne sker det en gang imellem, at der bliver fældet en tåre. - I stedet for at tale om sprøjter og infektionstal, snakker børnene med en stormtrooper om, hvordan der er på Dødsstjernen, og om Darth Vader er sur. De kommer væk fra det for en stund. Det bliver man rørt over, siger Nicholai Risvang. ”Nørd” som kvalitetsstempel Det velgørende arbejde er også det, der tiltaler Dorthe Bakbo Sørensen. - Det her er mere end bare at synes, at Star Wars er det fedeste i verden. Det er at se glæden i børnenes ansigter og se, at vi kan være med til at give dem et afbræk i hverdagen, siger hun. I dag ser hun betegnelsen ”nørd” som et kvalitetsstempel. Det samme gør Nicholai Risvang. - Det kan godt være, at folk griner af os, men vi gør en forskel i et andet menneskes liv, og det giver mening, siger han. Se ”Vild med Star Wars” her. Husk, at du altid kan se alle vores programmer på tv2nord.dk/tv.
En gruppe nordjyder er så vilde med Star Wars, at de klæder sig ud som figurerne og tager på velgørende missioner sammen.